Үмбетаев Мүбәрәк

 Әл-Фараби атындағы Қазақ ұлттық университеті

 Қазақ әдебиеті және әдебиет теориясы кафедрасы

**ЖАМБЫЛ ЖЫРЛАҒАН «ӨТЕГЕН БАТЫР» ДАСТАНЫ**

Тарихи тұлға Өтеген Өтеғұлұлының көсемдік және ерлік істеріне қатысты туған жырлардың ішіндегі көркемдік кестесі мен халықтық идеясы басымы әрі бүгінгі әдеби игілігімізге айналып отырғаны ұлы ақын Сүйінбай мен оның аса талантты рухани шәкірті Жамбыл жырлаған нұсқалар болып есептелінеді. Бірақ, Сүйінбай мен Жамбылдың Өтегенге арнаған дастандары бастан-аяқ бірдей, бірі бірінің көшірмесі деп қарауға тағы болмайды. Жырдың Жамбыл айтқан нұсқасында төтенше оқиға, мифтік бейнелер мен төтен әрекеттер бірінші орынға шыққан. Мұнда Өтегеннің айдаһар, әбжылан, Жезтырнақ сияқты қара дүлей күштермен алысқаны көп айтылады. Сөз жоқ, бұл көріністер – Жамбылдың ел қалаған, ұстазы Сүйінбай ардақтаған тарихи тұлға Өтегенді мейлінше асқақтатып, оны қайталанбас қаһарман, тосын бейне деңгейінде көрсету үшін қолданған тәсілі.

Жамбыл дастаны бірден Өтегеннің қоныс іздеу сапарын айтудан басталады да, сол жолдағы батырдың қиыншылықтарға толы әрекет-қимылдарын сипаттауға ойысады. Ал, Сүйінбай дастанында әуелі Өтегеннің дүниеге келу тарихы баяндалады және батырдың алғашқы ерлік шайқасы суреттелінеді, содан кейін барып, оның қоныс іздеу әрекеті сөз болады. Мұнда қаһарманның айдаһармен айқасуы тәрізді ұзақ баяндалатын оқиғалар кездеспейді. Бірақ, бір ұқсастық – Ж.Жабаевтың «Өтеген батыр» дастанының бүкіл өн бойында С.Аронұлының эпикалық жырлау сарыны, оқиға ағысы бой көрсетіп, байқалып отырады. Себебі, «Жамбыл Тілемес, Майкөт, Сүйінбай жырлап өткен Жетісу еліне көп таралған тарихи аңыз, ақындық мотивтерді толықтырып, қайталап жырлайды»[1, 144].

Жамбыл жыры былай басталады:

 Ақ көбікке оранып,

 Толқыны тоқсан бұралып,

 Арықтай аққан арнаны,

 Жамбыл бір жырласын.

 Жұрт хикая тыңдасын,

 Өтеген батыр туралы [2, 29].

Бұдан ары Өтеген жайлы әңгіме, оқиға аңыздарды кімнен, қалай естігенін жария етеді: - Мұны ызыңдап даладан, жырлаған, ескен жел маған. Бұл жырды мен естігем – тағы құлжа үнінен. Бұл жырды мен естігем – бұлбұлдың тәтті күйінен, Бұл жырды мен естігем – Ер Өтеген туралы, Саңқылдап шыңның қыраны, аңыз еткен күнінен. Бұл жырды мен естігем – тулаған толқын дөңінен. Бұл жырды мен естігем – шөбінен, дала гүлінен. Бұл жырды мен естігем – жұлдыздың аққан көгінен. Бұл жырды мен естігем - өрінен ескен желінен. Бұл жырды мен естігем – сай-саланың шегінен. Бұл жырды мен естігем – безіп жүріп ауылдан. Бұл жырды мен естігем – жыршыдан, ақын қауымнан [2, 29], - дейді ақын.

Және де Өтеген жайлы баяндауларға өз жанынан артық-ауыс еш нәрсе қоспайтындығын ескертеді:

 Халық айтқанын қостаймын,

 Артық сөзді қоспаймын,

 Жырымды желше гулетем,

 «Халық айтса, қалпы айтпайд»

 Мен де сонан асырман [2, 30], - дейді ақын.

 Бірден Өтегеннің туған кезі, елі, жері жайлы мәлімет береді: батыр жаздың жылы түні Жетісу жерінде, Дулат руының Сырымбет деген әулетінде дүниеге келген екен. Елден ерек бір оғаш нысаны – маңдайында туғаннан қос мүйізі болыпты. Содан ер жетіп, ес жияды.

-2-

Батылдығы, батырлығы білініп тұрады. Тал бойы тартқан сымдай, ақыл-күшін болжап болмастай, тағы құлжа сияқты, жолбарыстай қарулы, қырандай қырағы, арыстандай айбарлы болады. Ол кез – қазақ, қырғыз, қалмағы бар, әйтеуір бәрі бір-біріне жау, бір-біріне садақ кезеп, найза, мылтық оқтап, бір-бірін жоқ қылуға ұмтылған уақыт. Дәлірек айтсақ, он сегізінші ғасыр. Ақынның сөзіне салсақ:

 Он сегізінші ғасырда,

 Далада, қырдың басында,

 Ақ жағалы, жез топшы,

 Патша жорық ашуда [2, 31].

Біздің пайымдауымызша, бұл – Ресей империясының Орта Азияны жаулап ала бастаған уағы. Ол 1731 жылы орыстардың қазақтың Батыс, Солтүстік аймақтарына өңмендеп енген жылдары болар. Сондықтан, Жамбыл Жабаев өзі естіп, өзі біліп отырған шындықты «Өтеген батыр» жырына қосқан. Көп ұзамай-ақ оңтүстікке, Жетісу өлкесіне де келіп жеткен патша отаршылдарының келешектегі аяқ алысын аңдағандықтан, XVIII ғасырдағы Өтеген атқарған іс-шараға XIX ғасырдағы оқиғаларды да араластырып жіберген. Оның үстіне тыңдаушы жұртшылық та Жәке «Өтеген туралы айтыңызшы» дей берген соң, қызықтыру үшін өзіне танық оқиғаларды, өзі жақсы білетін жайларды жырлай берген. Әрі ол кездегі ауылдық тыңдаушы қауымның да білік-білімі төмен, жиырмасыншы ғасырдың жиырмасыншы-отызыншы жылдарындағы олардың мықтымыз дегендерінің өзі ликбездің(ликвидация безграмотности) адамдары еді. Және де ол уақытта бүгінгідей телевизор, театр, кинотеатр, компьютер дегендер атымен жоқ. Әуелім, бір ауылға бір радио бұйырса, баршылық саналған. Содан елдің аңсары қиссашы, жыршы-жырауларға ауған, қызық оқиғалы жыр-аңыз тыңдағанды ұнатқан. Көпшіліктің кешкілік, ертелі-кеш алданышы, қызықтайтын телевизоры, киносы Жәкең, Жамбыл сияқты жырау-жыршылар болған. Жәкеңнің де ұзақ ғұмырында естіген-білгендерінің өзі шығыстық сюжеттегі әфсана-әңгімелер, қазақтың өткендегі батырлары мен билері жөніндегі аңыздар, ең бастысы далалықтар арасына кең тараған араб-парсылық «Мың бір түн» іспетті оқиғалары қызғылықты көркем шығармалар мен қисса-дастандар сарындары болатын. Мұның үстіне ХІХ ғасырдың орта шенінде(1846-1847жж.) жер жанаты Жетісуға да Ресей империясының қаһарлы, қан жауған билігі күшпен орнай бастады. Халық қысылды, ата қонысынан ығыстырылып, шөл-шөлейтті шеткері аймақтарға ауа қонуға мәжбүр болды. Қара шекпенді орыс мұжықтары ойына келгенін істей бастады. Сол тұста Өтеген сияқты батырлар болар ма еді деген арман-аңсар, көңіл-күй етек алған. Ал, Жамбыл және басқа да ел ақындарының ұғымында осыншама қайғы-қасіреттің бастамашысы Ресей патшасы – ақ патша! Сондықтан да Жамбыл жырлаған «Өтеген батыр» жырында нақ сол көңіл ауаны бірінші орынға шыққан.

 Әдеби сюжеттердің бұлайша көшіп жүруі жайында белгілі зерттеуші Нина Смирнова былай деген: «Ал, 1937 жылғы жаңа нұқасында Өтеген батырдың тарихы мен оның образын Жамбыл творчестволықпен қайтадан өңдеді. Жамбылдың жырында Өтеген үшін патша – жендет, ал хандар – патша алдында бас иетін оның сыбайластары[3, 85]. Сөйтіп, он сегізінші ғасырда өмір сүрген Өтеген, енді, жаңа жағдайда ойша қайта жаңғыртылып, он тоғызыншы ғасырдағы қазақ тауқыметіне араласады.

 Қайғыға халық түсерін,

 Патша алдында бас иіп,

 Хандардың ант ішерін,

 Өтеген сезді хандардың,

 Арам, пасық ниетін,

 Халықты сатып патшаның,

 Киерін шенін, шекпенін.

 Ер Өтеген олардан,

 Қорықпады – шынықты.

 Ұзақ сапар шегуге,

 Дайындады жорықты [2, 31].

-3-

 Жамбыл айтқан жыр мазмұнына зер салсақ, Өтеген патша жендеттерінің Жетісуға қол салатынын күні бұрын білген. Егер орыс отаршылары келсе, елді ата қонысынан қуып шығып, барлық шұрайлы, нулы-сулы жерлерді тартып алатынын ашық айтады:

 Олар келіп халықты,

 Көк өспейтін жерге айдайд,

 Көрместей ғып жарықты

 Күн түспейтін жерге айдайд,

 Күнге қақтап, көктемде,

 Су түспейтін жерге айдайд,

 Аспанда ыстық күн шыжып,

 Жел еспейтін жерге айдайд,

 Сағым ойнап, құм қайнақ,

 Үйлеспейтін жерге айдайд.

 Жерді, суды патша алад, -

 Жүрегім соны біледі [2, 32], -

дейді Өтеген. Патшалық Ресей сияқты құрал-жарығы мықты жаулаушыға төтеп бере алмасын ерте білген Өтеген батыр, жау аяғы қазаққа аяғы жетпейтін жайлы қоныс іздемек болады.

 Жамбыл жыраудың поэмасында батырдың алыс сапарға қалай дайындалғандығы, қанша уақытқа қамданғаны, қанша кісімен аттанғаны дәлдеп көрсетілген. «Жұт болғызбай құт қонған. Қой үстіне бозторғай жұмыртқалап, бақ қонған» өлке іздеу үшін, қасына елу жігіт ертіп «Екі жылға жеткендей етіп бал, шай, күрішін, бөліп үйір жылқысын, жібек жал тұлпар бұлдысын, қыздың сұлу құндысын, жігіттің балуан ірісін таңдап ап» Өтеген жолға, ең әуелі күншығыс тұсқа аттанып кетеді [2, 32-33]. Содан, талай-талай қиыншылықты бастан кешіп, «таудан, құздан, өзеннен» өтіп, Қытай жақ күншығысқа, Пекинге жақындап барады. Барса, ол жердің тұрғындарының да түрі жаман, жеміс-миуасы күнге күйіп қабысып-жабысып қалған, қыспақ жар сияқты болып көрінеді Өтегеннің көзіне[2, 33]. Бұл жер көңіліне қонбаған соң, ол солтүстікке, Еділ (Волга өзені) бойына жол тартады. Келсе, бұл өлкені де патша жаулап алып, елін зарлатып, тонап жатады. Мүлде түнере түңілген Өтеген атының басын кейін бұрады. Батырдың бұл жолда көрген қиыншылығын ақын былай жырлайды:

 Үйсіз-күйсіз Өтеген,

 Жиһан кезіп ертеден,

 Кешке дейін салпылдап,

 Суыққа тонып қысты күн,

 Ыстыққа күйіп жазды күн,

 Қобызындай Қорқыттың

 Безілдейді қалтылдап.

 Таң атып, күн батқанша,

 Жұлдыз сөніп жатқанша,

 Жел аударған қаңбақтай

 Аттың басын тартады.

 Су суалып, шөп қуарып,

 Күн жер көнін қақтады.

 Сол жердің барып шөліне,

 Өтеген қазақ еліне,

 Қоныстар жерді таппады [2, 34].

 Мұнша азапты, қиындықты не үшін, кім үшін бастан кешіп жүр дегенде, Өтеген осының бәрін қазаққа тыныш та жайлы қоныс тауып беру үшін көріп жүр деген ой аңғартып отыр. Ақынның жырлауында Өтегеннің екінші бір тоқтаған жері – Ақтөбе аймағы (біздіңше, қазіргі Батыс Қазақстан, Ақтөбе облысы. М.Ү.). Көлінде қаз жүзген, өзендері шалқып, гүрілдеп ағып жатқан өлке сияқты. Әрі салқын самалы соғып, сапырулы сары қымызы мұрын

-4-

жарып барады. Жігіттерінің қабағы ашылып, қанша желпінгенімен, әйтеуір, Өтеген жабырқаулы күйден арыла алмайды, әрқашан ауыр ой меңдейді, ұйқы көрмейді. Оған күні-түні елдің алдағы қауіпсіз қамы, бейбіт тұрмыс-жайы тыныштық бермейді. Түн ұйқысын төрт бөліп тұнжыраған батыр:

 Әйелімді алыста,

 Өксітіп үйде қалдырдым.

 Жапан түзде жол шегіп,

 Қорқыттай-ақ қаңғырдым.

 Күн күркіреп аспанда,

 Нажағай ойнап жатса да,

 Жанарымды жандырдым.

 Мен халқымды сүйемін,

 Оған қоныс табармын,

 Шалқып жатқан шалғынның,

 Шұрайлы жерін алармын [2, 35], -

деп үміттенеді, өзін өзі қайрайды. Батырдың жанын толқытқан, келешекте орындалуы ақиқаттай елестеген тәтті арман-тілегіне орай табиғат та маужырап, ой-жұлдыздар да ерекше жарқырап шырайлы сәуле төгіп тұрады.

 Деген ойда маужырап,

 Түн көрпесін тұйықтап,

 Үнсіз дала көк шатыр,

 Астында аспан жұрт жатыр,

 Жігіттер қалды ұйықтап.

 Көктегі нәзік алтын ай,

 Құлындай сұлу айқын ай,

 Жұлдызды көгін жайлауын,

 Жайлаған жанып жарқырай [2, 35].

 Сөзбен сурет салудың хас шебері, бейнелі һәм айшықты, ажарлы ойдың зергері Жамбыл да кей-кейде тыңдаушыларын осылайша бір серпілтіп, жадыратып, ертегідей көркем өлкеге бастап апарады. Тамылжыған табиғат келбетіне елтіп, жыр мазмұнына құмарта ұйыған жұрт бір сәт қайда отырғанын ұмытқандай күй кешеді. Бірақ, бұл ғажайып тылсым тыныштық, дауасыз дамыл, райлы рахат ұзаққа бармайды. Жамбыл жырау осы тұста дәстүрлі шығыстық қисса-дастандарда кездесе беретін тосын бір қиял-ғажайып хал-ахуалды алға тартады.

 Кенеттен жыр кейіпкерлерін шырт ұйқыдан оятып, үрейін ұшырған керемет оқиға тыңдаушыыларды да сең соққандай селк еткізеді. Сұмдық, сиқырлы, құпия лебі еседі:

 Бір уақытта сырылдап,

 Шөптің басы шуылдап,

 Ескендей жел ышқынып,

 Жұрт та шошып оянды.

 Аттар дағы пысқырып,

 Жұрт үрпиіп тұрысты,

 Бір біріне ығысты,

 Мұрын жарған күлімсі,

 Сезді бір жат иіст і[2, 35-36], -

деп ақын ел күтпеген ересен оғаш оқиғаны бастайды.

Төңіректі жайлап, у-зәрін шашып бұл кеп қалған сұры жаман зор айдаһар екен. Лезде жайылып кеткен жат иістен жігіттердің демі тарылып, жүректері қысылады. Айқай-сүрен, у-шудан құлақ тұнады, зор қорқыныш ұялап, ес кетеді. Тек, Өтеген ғана сабыр сақтап қорықпайды. Үрейі ұшып қалшылдаған жұртты тыныштандырып, «Өтеген батыр бұқпастан,

-5-

қорқып-сасып жатпастан», атына мініп айдаһарға тұп-тұра қарсы барады. Айбат шегіп, ысқырына жылжыған айдаһардың кейпі жырда өте әсерлі берілген.

 Өртеген желдей дем алып,

 Айдаһар мың бұралып,

 Ауыздан жалын, от шашты.

 Қозғалған таудан қалтырап,

 Найзағайдай жарқырап,

 Толқындайын тауланып,

 Қомданды жылан қос басты [2, 37].

Өтегеннің жүректілігі соншалықты, екі басты жылан-айдаһарды елең қылмайды, тіпті, баптана түседі, майдан ашып жалғыз өзі соғысуға дайындалады. Дегенмен, «Шамырқанып шамданып, соғысуға қамданып, айдаһарға шүйіліп тіл қатады: «Әй, керемет мақұлық, жатып ап зәр шақырып, отты аузыңды ашасың, айбатыңды шашасың, бүйтіп неге тасасың? Жолды байлап өткізбей, жігіттерді кеткізбей, тоғыз жолдың торабын неге бүйтіп тосасың? [2, 37] – деп бастап, Өтеген өзінің батыр екенін, Жетісудан шыққанын, бір жыл емес, талай жыл сапар шегіп келе жатқанын, халқына жайдары, жайлы қоныс іздеп жүргенін, сол жолда талай ақ қар-көк мұздан өткенін, күйгенін, жанғанын баяндап, «Бөгеме, өткіз, жолды бер!» [2, 38] – деп қаһарланады.

Бір ғажабы бұл сөз түсінетін айдаһар екен.

 Ирелеңдеп айдаһар,

 Құбылған түгін оңдады.

 Көзін ашып, құлағын,

 Тіге сөзді тыңдады.

 Өтегеннің жалынды,

 Батырлық сөзін орынды

 Тыңдады да қолдады.

 Денесін ішке жиырып,

 Дегендей «мақұл» иіліп,

 Өтегенге жол беріп,

 Сапарын қолдап, жолдады [2, 38].

Бірақ, айдаһардың да Өтегенге өтініші бар болып шығады. «Құлақ тұндыра ысқырып, құйрығымен жерді ұрып», өзінің інін басып алмақ болып, тауда жатқан жауы абжыланмен соғысуға шақырады. Өтеген келіседі. Кәрі жылан мен жас жыланның соғысын көреді. Кәрі жылан жеңіліп бара жатады, батырдан көмек сұрайды. Сол кезде «Көздеп тұрып Өтеген, көзіменен жетеген, жас жыланға ақ атты, атқан оғын жасының, маңдайынан қадатты. Оғы мұрттай ұшырып, жас жыланды құлатты» [2, 40].

Батырдың мұндай жаннан асқан мергендігіне жігіттері таңғалады, қарт айдаһар да жауын жеңіп бергендігіне қуанып ризашылығын сездіреді. Қас дұшпаны, мекеніне шабуыл жасаған улы абжыланды атып құлатқаны үшін, Өтеген бастаған жігіттерге «Сары құмандай алтынды» сыйға тартады. Айдаһардың мұнысынан Өтеген өзгеше тағылымды сыр ұғады, онысын қасындағы серіктеріне түсіндіріп айтады: - айдаһарға інін қорғасын ізгілік, достық істеп едік, алтын-күмісін берді. Егер керісінше қастық істесек, зұлымдық уын төгер еді, - деген батыр мынандай тоқтамға келеді:

 Ізгі болсақ, біз егер,

 Әділдіктің жолында, -

 Еш уақытта болмаймыз,

 Зұлымдықтың торында.

 Болысалық әрдайым,

 Жетім-жесір момынға [2, 44].

-6-

Жүз жасаған Жамбыл жырау жылдар бойы жанын тербеткен өзін қатты толғандырған бір сырын осылайша ашқан сияқты. Бұл оқиғаның қалқасында, біздіңше, аса мағыналы ишара, мән бар: Қарт айдаһар өзінің мекен-жайын қорғаса, оны қуып шыққан зорлықшыл абжылан сазайын тартты, өлді. Ендеше, мына патшалық Ресей де қазақтың ата мекенін зорлықпен тартып алып жатқан жоқ па, момын елге зәбір-қорлық көрсетіп жатқан жоқ па?! Оны да қақ маңдайдан атып құлататын күш болар ма еді?! – дейтін арман, мұң байқалады.

Жамбыл айтқан «Өтеген батыр» жырында мұнан ары Өтеген нөкерлерімен қалың өскен ну орманға енеді. Қарағайдың түбінде тұрған жақсы ақ үйді көреді. Үйдің ішінен күркіреген күндей үн естіледі:

 Өтеген деген сенбісің,

 Қамалды бұзған ермісің?!

 Мың күн жортып жол-жолай,

 Тауда безген құлжадай,

 Жиһанды кезіп жүрмісің?!

 Неге тыныш таппайсың,

 Үйіңе неге қайтпайсың?

 Шарламаған жерің жоқ,

 Судан өзге құрлықты,

 Жол ғып жортып таптайсың.

 Мықты болса білегің,

 Түкті болса жүрегің,

 Атыңнан түс те, үйге кір.

 Қарағайдың түбіне,

 Жігіттерің тоқтасын! [2, 41].

Айтқандай-ақ, жігіттерін қарағай жанына қалдырып, өзі жайлап басып ақ ордаға кіреді. Алдынан аппақ құдай сақалды Ғайып-Ерен деген шал шығады. Өтегеннің не істеп, не қойып жүргенін түгелдей, қолмен қойғандай жайып салғанына қарағанда, оның тегін кісі емес екендігі аңғарылады. Шамасы, кәдімгі қазақтың «Алпамыс батыр», «Қобыланды батыр», «Қыз Жібек», «Қозы Көрпеш-Баян сұлу» атты эпостық жырларында кезіге беретін көптеген әулие-әнбиелердің бірі Ғайып Ерен Қырық Шілтен көреген десек қателесе қоймаспыз. Сол жерде Өтеген батыр Ғайып-Ерен кәріге көңіліндегі шер-мұңын шағады: Жортар жолы мың тарау тарқатылып шаршағанын, өңі қашып, жол табудың қиындағандығын, Жетісу елі, аймағына, жұртына жаңа қоныс іздеп жүргенін, құмырсқа мен шегіртке, бозторғай ғұрлы әрекет қылатынын, қайткенде де халқыны жайлы орын табатынын – сол мақсатта талай көресіні көріп, жиһан кезіп келе жатқандығын мәлімдейді. Батырдың бұл сөзі Ғайып-Ерен шалға өте ұнайды, оның атқарып жатқан ісін «Жолың болсын Өтеген! Сен мұзбалақ қырансың, түйілетін төтеден. Алтайы жүйрік маралдай, қашсаң құтылып, қуғанға қас қаққанша жетеген»[4,42],- деп бағалайды. Әбден көңілі толған Ғайып-Ерен қария Өтегенге көп ақыл-кеңес береді, айла-өнер үйретеді. Былай дейді:

 Алдыңда сенің майдан бар,

 Оған айтар айлам бар:

 Түнде барма үйіңе,

 Күндіз барсаң жайдан бар.

 Жұмыста да соғыста,

 Ақылыңды ашу қыспасын,

 Ашушаң болсаң, сол қолың,

 Оң қолыңды ұстасын! [2, 42]

Өмірден көрген-түйгені мол Жамбыл ақын осындай жолдар арқылы Өтегеннің де тегін кісі емес екенін, оның бүкіл түркі жұрттары қадір тұтып, киелі санайтын Ғайып Ерен Қырық Шілтен әулиеге жолыққанын, одан бата алғанын әдейі меңзеп отыр. Нақ осы фрагментке орай, Өтеген көреген, көріпкел бопты, Өтеген кесімді пікір білдірген би, Өтеген шешен, Өтеген көсем, Өтеген пері қыздарына жолыққан сері секілді қауесет ел ішін керней жөнелген.

-7-

Өтегеннің Ғайып-Ерен әулиеге ұшырысу дерегіне байланысты айта кетелік, «Өтеген батыр» жырының Жамбыл орындаған үш нұсқасы бар делінеді. Оның екі нұсқасы 1994 жылы «Мерей» баспасы шығарған «Өтеген батыр» кітабында жарияланса[2, 29; 52], үшінші нұсқасы 1999 жылы АБА «Айкос» баспасынан жарық көрген «Мүйізді Өтеген» жинағында басылған[3, 183]. Үш нұсқаның да бір бірінен мазмұндық жағынан соншалықты алшақтықтары жоқ. Тек қана ара-тұра кейбір сөз, сөйлем, жер-су, кісі атына байланысты аздаған өзгешелік байқалады. Мысалы, «Өтеген батыр»(1994) кітабында Өтегенге ақ үйде жолыққан кісі Ғайып-Ерен атанса, «Мүйізді Өтеген»(1999) жинағыында батырға Қожа жолығады[3, 191], ал Есмағамбет Ысмайыловтың мақаласында Өтегенге Қайберген деген шал кезігеді[3, 66] (шамасы, Ғайып-Ерен есімінің өзгертілген түрі ғой. М.Ү.). Қалай аталса да әлгі шалдардың бәрінің айтатыны бір сөз: үйіңе түнде барма күндіз бар, ақылыңды ашу қыспасын, сол қолың оң қолыңды ұстасын!

Өзгешелік дегенде көрініп тұрғаны «Мүйізді Өтеген» кітабындағы Жамбылдың айтуынан Жаманкеев Әбдіғапар жазып алған нұсқасы кіріспе-қара сөзбен ашылады. Одан мына сөйлемдерді теріп-теріп ұсынар едік: «Сол кезде қазақтың Ұлы жүз руынан 1730 жылдар шамасында Өтеген деген батыр шыққан. Ол Өтеген Ұлы жүздің Дулат нәсілінен, Сырымбет деген атаның тұқымынан шықты.

Өтеген батыр есі кіріп, ат жалын тартып мінгеннен кейін қоныс қарай бастаған. Ер жетіп, толық адам болғаннан кейін, түбі осы Жетісу жеріміз бізге қонысқа жарамайды, себебі бұл жерді түбінде орыс деген халық алады, оған қарсы тұра алмаймыз, себебі біздің қазақ халқы өте надан(өнері жоқ дегені шығар. М.Ү.), айласы, күші жоқ, сондықтан оған еркіміз кетіп қарағанша, бір оңаша жер-су тауып, әрісі қазақ халқын тегіс қоныстандыру, иә болмаса тілімді алған қазақты құтқарамын деп жар салған...

Және өзінің керемет нақ төбесінде бір қарыстай екі мүйізі болған екен. Батырлығы өте күшті болған. Бірақ, қан төгуді қаламаған кісі. Жалғыз-ақ қоныс іздеуде болған. Содан өзінің Аюса деген баласымен, елу кісімен екі айғыр үйірлі жылқы айдап, қару-жарағын асынып, ел-жұртымен қош айтысып, әуелі күншығысқа қарай бет алған. Сол жүргеннен жүріп қытай тарапына барып, күннің шығысына дейін жеткен...

Ақыры 17 жыл жер қарап қайтып келген. Сондағы Өтегеннің көріп білген ғажайып әңгімесін Жамбыл қарт өлеңмен суреттеп айтады»[3, 183-184], - деген кіріспеден соң:

 Жер танабын алғаннан,

 Сөзім болмас жалғаннан.

 Бұғыдай мүйіз көтерген,

 Қасқараудан шыққан Өтеген, -

деп Жәкең жырлап кете барады.

Аталған нұсқада Қожа мен Өтеген біршама алма-кезек жауаптасады. Қожа ұлы мақсатты алға тұтып, көп үшін басын әуреге салып жүргенде сол жұрт батырдың қадірін біле ме, қадіріне жете ме деп шүбәланады. «Ей, Өтеген батыр-ау, ел тіліңді алмайды-ау. Айтқаныңа бағынып, назар соған салмайды-ау. Әуре болып ел үшін, еңбегің сенің жанбайды-ау» [3, 192], - деген күдігін білдіреді. Сонда да ақылын айтып, шығарып салады. Қожамен қош айтысқаннан кейін, Өтеген серіктерімен талай өлкелердің үстінен өтеді.

Ауызша және жазбаша дерек-құжаттарға зер салсақ, бір аз-кем ойлансақ, мына фани-жалғанға нәсіп бұйырып кеп қалған өзге пенделер секілді, Өтегеннің де тумысынан байына дарыған қайраткерлігіне қоса, тағы бір жүрек қалауы жарық дүниені кезіп, аралағысы келіп тұратын саяхатшылдығы болса керек. Асанқайғы бабасы секілді Өтеген де жастайынан жер-жаһан аралап, өзге жұрттармен танысуды, Алланың жаратқан тау-тасын, орман-тоғай, өзен-көлдерін, жазық дала, көз жетпес жазирасын молынан шолып, өз көзімен көріп, алуан түрлі ғажайыптардың куәсі болғанды ұнатқан. Жаратылысындағы көңіл-күй бітімі, аңсар-ауаны оны әманда алысқа, көз көрмеген өлке-өңірлерге жетелеп, асықтырып тұрғанға ұқсайды. Табиғатында, психологиялық ішкі бітімінде алабұртқан, өрекпіген, кеуде-көкірегін кернеген, былайғы жұртқа біртүрлі көрінетін ерекше қасиеттері, «ғажайып» іс-әрекеттері де бой танытып қалуы ықтимал емес пе? Ара-тұра елден аулаққа сапар шегіп кетіп, көп уақыттардан

-8-

кейін оралған, сондағы көрген-білгенін ауылдан ұзап шыға қоймаған көрші-қолаңдарға, туған-туыстарына, жалпы аралас-құралас таныстарына қызықтыра әңгімелеп жүрген ғой.

Бізге бүгіндері хатқа түсіп, бүлінбей жеткен белгілісі - Өтегеннің жас шағында Қазыбек бек Тауасарұлына ілесіп, оқу-білім іздеп, бүкіл Европаны шарлап қайтқаны. Мұнан кейін де аласапыран жаугершілік заманда қазақтың Жоңғария агрессиясына қарсы Ұлы Отан соғысы кезінде, ересен ерлік көрсетіп, қанды майдандарда қол бастаған, қаһармандық аты шыққан. Ұрыс арасында болған бір сәл тыншу сәтінде аңда жүріп, абайсызда жау қолына тұтқынға да түсіп кетіп, одан Төле бидің дипломатиялық шеберлігінің арқасында аман оралған. Осындай-осындай ел үшін, жер үшін қам-қаракет қамында жүрген Өтеген бейнесіне оның таң-тамаша батырлық қимылдарына сай және алыс-алыс саяхаттарына сәйкес бірі шын болса, бірі қияли, ойдан шығарылған, болжамға негізделген мінез-құлық сипаттары мен адам сенбестей мифтік оқиғалар жамала берген, жамала берген. Сөйтіп, Өтегеннің көркемөнер туындысы – жыр-дастандарда, аңыз-әңгімелерде қайталанбас, қайран қаларлық қайсар образы жасалған. Әрине, батырды қазақ елі қайткенде жаугершіліктен, жауыз көршілердің соғыс ашқыш, нәпсісі ашқарақ, қолы суық сұғанақтығынан аман болар екен дейтін арман-мүдде де толғантпай қоймаған.

 Міне, осындай арман-үміт жетегіндегі батыр көзден таса, жайлы жайлау-қыстау іздеуі де мүмкін. Өтегеннің бұл игі тілек-ниетін төңірегі де жақсы біліп отырған. Оған зор үміт көзімен қараған. Оның әр сапарынан бір тың, керемет жақсылықтар күткен. Нақ осылайша өрістеп дамыған, тосын түс-рең ала бастаған әңгіме-аңыздарда батырдың бірнеше рет жоғалып кетіп табылғаны жайлы қызғылықты қауесет-хабарлар бар. Жұрт, өзі, Өтегеннің үш мәрте жоғалып, табылғанын аңыздайды. Аңлап қарасақ, ел аузындағы мифологиялық сағым-мұнарға оранған, қою тұманға бөккен саяхаттарының біріншісі - Өтегеннің айдаһар, әбжыландарға кезіккен сапары, екіншісі – батырдың Жезтырнақ қыздарға ұшырасқан сапары, үшіншісі – оның Жиделі, немесе, Жиделібайсын қонысын тапқан жортуылы.

Қорыта келгенде, біздіңше, Өтегеннің осы үш сапары бір кездерде, ертеректе үш бөлек айтылып жүрсе керек: Өтеген және айдаһар, Өтеген және Жезтырнақ, Өтеген және Жиделі(Жиделібайсын). Бертінде мұның бәрін Жамбыл жырау тұтастандырып, басын қосып, үлкен бір арналы дастанға айналдырған. Ең бастысы - Жамбыл жырлаған үш нұсқаның да бір біріне орайлас ұқсастығы, Өтеген кезігетін кедергілер, қауіп-қатер түрлері бірдей шығып отырады.

**Пайдаланылған әдебиеттер:**

1. Ысмайылов Е. Ақындар. –Алматы: көркемәдеббас, 1956. -340 бет.

2. Өтеген батыр. –Алматы: «Мерей» шағын семьялық кәсіпорны, 1994. -134 бет.

3. Мүйізді Өтеген. –Алматы: АБА «Айкос», 1999. -298 бет.

4. Үш ғасыр жырлайды. –Алматы: Жазушы, 1965. -680 бет.